SL Uradni list Evropske unije C 166/18

(Prevod)

Obdelava osebnih podatkov iz EU s strani Ministrstva za finance Združenih držav za namene boja proti terorizmu – „SWIFT“

(2007/C 166/09)

Program za sledenje financiranja terorističnih dejavnosti – Stališča Ministrstva za finance Združenih držav

Ta stališča opisujejo program za sledenje financiranja terorističnih dejavnosti (TFTP) Finančnega ministrstva ZDA, zlasti pa strog nadzor in zaščitne ukrepe, ki urejajo uporabo, širjenje ter rokovanje s podatki, ki jih posreduje SWIFT na osnovi upravnih sodnih pozivov. Ta nadzor in zaščitni ukrepi se uporabljajo za vse osebe, ki imajo dostop do podatkov SWIFT, razen če ni drugače določeno v konkretnih primerih, na primer v opisu posredovanja ključnih informacij, ki izhajajo iz podatkov SWIFT, tujim vladnim organom.

TFTP je zakonsko utemeljen, ima natančno določen cilj, je učinkovit in uspešen ter omejen z ukrepi, ki ščitijo zasebnost. Predstavlja natanko tiste ukrepe, s katerimi državljani pričakujejo in upajo, da jih bo njihova vlada zaščitila pred nevarnostjo terorizma.

Program Ministrstva za finance za sledenje financiranja terorističnih dejavnosti

Ne dolgo po napadih 11. septembra 2001 je Finančno ministrstvo vzpostavilo TFTP v prizadevanjih, da se uporabijo vsa razpoložljiva sredstva za sledenje teroristov in njihovih mrež. Na osnovi TFTP je Finančno ministrstvo ameriškemu operativnemu centru Združenja za svetovne finančne telekomunikacije med bankami (SWIFT), tj. belgijskemu združenju za upravljanje svetovnega sporočilnega sistema za posredovanje informacij o finančnih transakcijah, izdalo upravne sodne pozive za pridobitev podatkov v povezavi s terorizmom. Takšni sodni pozivi zahtevajo od SWIFT, da Finančnemu ministrstvu posreduje določene podatke o finančnih transakcijah – s katerimi razpolaga ameriški operativni center SWIFT v svojem rednem poslovanju – za izključno uporabo v boju proti terorizmu, kot je določeno v naslednjih poglavjih.

Temeljna načela TFTP

Od vsega začetka je bil TFTP zasnovan in se izvaja tako, da izpolnjuje veljavne zakonske zahteve ZDA, koristno prispeva k boju proti globalnemu terorizmu in spoštuje ter varuje morebitno poslovno občutljivost in zasebnost podatkov SWIFT, ki se nahajajo v Združenih državah. Pri izločanju informacij TFTP upošteva morebitno poslovno občutljivost in zasebnost posameznikov, zaščitni ukrepi, ki so podrobno opisani v teh stališčih, pa se uporabljajo ne glede na narodnost ali kraj prebivališča udeleženih posameznikov. Program vsebuje večkratne, prekrivajoče se ravni vladnih in neodvisnih nadzornih ukrepov. Tako se zagotovi, da se podatki, ki so po naravi omejeni, uporabljajo izključno za boj proti terorizmu, da se vsi podatki hranijo v varnem okolju in da se z njimi pravilno postopa.

Vsi ukrepi Finančnega ministrstva za pridobitev določenih informacij od ameriškega operativnega centra SWIFT in uporabo teh informacij izključno za preiskovanje, odkrivanje, preprečevanje in/ali pregon terorizma ali financiranje le-tega ali za sorodne nadaljnje preiskave in pregone so v skladu z zakonodajo ZDA. Poleg tega se podatki, ki jih predloži SWIFT, ne uporabljajo za zbiranje dokazov ali ugotavljanje dejavnosti, ki se ne nanašajo na terorizem ali financiranje le-tega, čeprav je morda takšna dejavnost sama po sebi nezakonita. Finančno ministrstvo ne izvaja iskanja po podatkih SWIFT in tudi ne uporablja takšnih informacij v zvezi s splošnimi preiskavami davčne utaje, pranja denarja, gospodarskega vohunjenja, trgovanja z mamili ali drugimi kriminalnimi dejavnostmi, razen če v konkretnem primeru takšna dejavnost ni povezana s terorizmom ali financiranjem le-tega.

Podatki, ki jih posreduje SWIFT na osnovi sodnih pozivov, so v obliki kopij sporočil o opravljenih finančnih transakcijah, tj. elektronskih kopij poslovnih evidenc, ki jih hrani ameriški operativni center SWIFT v svojem rednem poslovanju. Čeprav so takšni podatki lahko predmet določene obdelave v smislu zelo omejene možnosti iskanja in izločanja podatkov za namene boja proti terorizmu, ki je opisana v tem dokumentu, ne prihaja do nobenega spreminjanja, manipulacije, dodajanja ali brisanja podatkov v posameznih sporočilih o transakcijah, ki se nahajajo v podatkovni bazi z možnostjo iskanja.

TFTP se je izkazal za učinkovito preiskovalno orodje, ki znatno prispeva k varovanju ameriških državljanov in drugih oseb po vsem svetu ter zagotavljanju nacionalne varnosti ZDA in drugih držav. Ta program je bistveno pripomogel k identifikaciji in prijetju teroristov in oseb, ki jih financirajo, prav tako je prispeval veliko koristnih informacij, ki so bile posredovane strokovnjakom za boj proti terorizmu v obveščevalnih službah in organih kazenskega pregona po vsem svetu.

Pomisleki Evropske unije

Po javnem razkritju TFTP v medijih junija 2006 je EU izrazila zaskrbljenost glede tega programa, zlasti pa zato, ker bi Finančno ministrstvo lahko imelo dostop do osebnih podatkov o fizičnih osebah, ki so bile identificirane ali bi se lahko identificirale na podlagi finančnih transakcij, ki jih obdeluje SWIFT. Predvsem so se pojavila vprašanja glede uskladitve TFTP z obveznostmi iz Direktive o varstvu podatkov (Direktiva Evropskega parlamenta in Sveta 95/46/ES z dne 24. oktobra 1995 o varstvu posameznikov pri obdelavi osebnih podatkov in o prostem pretoku takih podatkov), kot tudi z zakoni držav članic, s katerimi se ta direktiva izvaja.

Narava podatkov SWIFT

Evidence finančnih transakcij, ki jih posreduje SWIFT na podlagi sodnega poziva, lahko vključujejo informacije, ki identificirajo nalogodajalca in/ali prejemnika transakcije, vključno z imenom, številko računa, naslovom, nacionalno identifikacijsko številko in drugimi osebnimi podatki. Zelo nenavadno bi bilo, če bi finančne evidence SWIFT vsebovale „občutljive“ podatke, opredeljene s členom 8 Direktive 95/46/ES (tj. osebni podatki, ki razkrivajo rasni ali etnični izvor, politično mnenje, versko ali filozofsko prepričanje, članstvo v sindikatu in podatke v zvezi z zdravjem ali spolnim življenjem posameznika).

Mednarodna načela boja proti financiranju terorizma

Finančni podatki SWIFT, ki se uporabljajo v TFTP, so izredno koristni v boju proti globalnemu terorizmu in financiranju le-tega ter pri izvajanju ukrepov vlade, ki je odgovorna za zaščito javnosti, zagotavljanje nacionalne varnosti in odkrivanju, preprečevanju, preiskovanju ter pregonu terorističnih kaznivih dejanj.

Mednarodna skupnost in nacionalni organi se zavedajo, da je denar življenjsko pomemben za terorizem. To se odraža v Mednarodni konvenciji Združenih narodov o zatiranju financiranja terorizma iz leta 1999 in številnih resolucijah Združenih narodov o preprečevanju in zatiranju financiranja terorističnih dejanj, zlasti v Resoluciji Varnostnega sveta Združeni narodov 1373. V Združenih državah sta Finančno ministrstvo in Kongres leta 2004 ustanovila Urad za terorizem in finančne informacije in s tem učinkovito združila funkciji pregona in obveščanja Ministrstva v uresničevanju dvojnega cilja: zaščita finančnega sistema pred nezakonito uporabo in boj proti nevarnostmi, kot so teroristi, in drugimi grožnjami, ki pretijo nacionalni varnosti. Različni oddelki urada zbirajo in analizirajo informacije s področja kazenskega pregona, obveščanja in financ, da ugotovijo, kako teroristi (in drugi storilci kaznivih dejanj) pridobivajo, prenašajo in hranijo denar. Te dejavnosti omogočajo uradu, da v splošnem boju proti terorizmu zamrzne sredstva teroristov in razvije ter spodbuja standarde za boj proti financiranju terorizma v Združenih državah in po svetu.

Takšne in druge pobude odražajo vsakdanjo realnost, tj. odvisnost teroristov od rednega priliva gotovine za plačevanje izvajalcev, stroške potovanj, usposabljanje novih članov, ponarejanje dokumentov, plačevanje podkupnin, pridobivanje orožja in izvajanje napadov. Pri pošiljanju denarja prek bančnega sistema teroristi pogosto predložijo podatke, ki privedejo do konkretnih ključnih informacij, ki lahko pospešijo teroristično preiskavo. Zato uradniki, ki se borijo proti terorizmu, izredno cenijo finančne informacije, kot so podatki iz TFTP in drugih programov, ki so se izkazali za neprecenljive v boju proti globalnemu terorizmu.

To je tudi razlog, da mora finančni sektor hraniti obširne evidence in o njih podrobno poročati, kar pomaga vladnim organom pri njihovih prizadevanjih v boju proti terorizmu. V državah po vsem svetu je to po zakonu obvezno in v skladu s priporočili Projektne skupine za finančno ukrepanje. V Združenih državah ima na primer glavno zakonsko pristojnost zakon o bančni tajnosti. V Evropi se podobne določbe izvajajo v nacionalnih zakonodajah, ki so v skladu s tretjo direktivo o pranju denarja in nazadnje z Uredbo Evropskega parlamenta in Sveta (ES) št. 1781/2006 z dne 15. novembra 2006 o podatkih o plačniku, ki spremljajo prenose sredstev.

Zakonsko pooblastilo za pridobitev in uporabo podatkov SWIFT

Sodni pozivi, izdani SWIFT-u, temeljijo na ustaljenih zakonskih pooblastilih in z njimi povezani odredbi za boj proti terorizmu in financiranju le-tega. Z zakonom o mednarodnih gospodarskih pooblastilih v primeru izrednih razmer iz leta 1977 (International Emergency Economic Powers Act, IEEPA) je predsednik Združenih držav pooblaščen, da v primeru razglasitve izrednih razmer v državi izvede preiskavo bančnih prenosov in drugih transakcij, v katerih so udeležene tuje osebe. Zakon o sodelovanju z Združenimi narodi iz leta 1945 (United Nations Participation Act, UNPA) prav tako pooblašča predsednika, da pri izvajanju resolucij Varnostnega sveta Združenih narodov izvede preiskavo gospodarskih odnosov ali sredstev komunikacije med tujimi osebami in Združenimi državami.

Sklicujoč se deloma na IEEPA in UNPA ter ob citiranju resolucije Varnostnega sveta Združenih narodov proti talibanom in Al-Kaidi, je predsednik 23. septembra 2001 izdal odredbo 13224. Z njo je predsednik razglasil izredno stanje v državi, da bi tako ukrepal proti terorističnim napadom dne 11. septembra 2001 in še vedno prisotni in neposredni nevarnosti nadaljnjih napadov. S to odredbo je tudi blokiral premoženje oseb, ki so storile teroristično dejanje, s tem grozijo ali pa takšna dejanja podpirajo, in prepovedal transakcije s takšnimi osebami.

Za namene odredbe 13224 poglavje 3 vsebuje naslednjo opredelitev pojmov:

izraz „terorizem“ pomeni dejavnost:

(i) v obliki nasilnega dejanja ali dejanja, ki predstavlja nevarnost za človeško življenje, premoženje ali infrastrukturo; in

(ii) katerega verjetni namen je: (A) zastrašiti in uporabiti silo nad civilnim prebivalstvom; (B) vplivati na politiko vlade z zastraševanjem in uporabo sile; ali (C) z množičnim uničevanjem, atentati, ugrabitvami ali zajetjem talcev vplivati na ravnanje vlade.

V poglavju 7 odredbe predsednik pooblašča sekretarja Finančnega ministrstva, da uporabi vse potrebne pristojnosti, ki so na podlagi IEEPA in UNPA dodeljene predsedniku, za uresničevanje ciljev omenjene odredbe. Poleg tega je predsednik pooblastil sekretarja Finančnega ministrstva, da prenese katerokoli od teh funkcij na druge uradnike in državne organe ZDA, in napotil vse državne organe ZDA, da v njihovi pristojnosti sprejmejo ustrezne ukrepe za izvajanje določb te odredbe. Na osnovi IEEPA in odredbe, ki se izvajata prek predpisov o sankcijah proti globalnemu terorizmu, je direktor Urada za nadzor tujih sredstev (OFAC) pri Finančnem ministrstvu ZDA pooblaščen, da od katerekoli osebe zahteva predložitev podatkov o finančni transakciji ali katerekoli druge podatke, povezane s preiskavami v okviru gospodarskih sankcij. To so zakonske pristojnosti na osnovi katerih OFAC izda sodne pozive SWIFT-u za finančne podatke, ki so povezani s preiskavami terorističnih dejavnosti.

Nadzor dostopa in varnost računalniških sistemov

Podatki, ki so pridobljeni od SWIFT v skladu s postopki vladnih organov ZDA za rokovanje z informacijami v zvezi s splošnimi preiskavami terorizma in financiranja le-tega, so predmet strogih tehničnih in organizacijskih ukrepov, ki takšne informacije varujejo pred nenamernim ali nezakonitim uničenjem, izgubo, spremembami ali dostopom. Vsi naslednji varnostni ukrepi so predmet neodvisne revizije.

Podatki SWIFT se nahajajo v varovanem fizičnem okolju, hranijo se ločeno od vseh drugih podatkov, računalniški sistemi pa imajo visoko stopnjo zaščite pred vdorom in druge varovalke, ki zagotavljajo omejen dostop do podatkov, kot je opisano v tem dokumentu. Podatki SWIFT se ne kopirajo razen za obnovo podatkov v primeru nesreče. Dostop do podatkov in računalniške opreme je omejen na osebe z ustreznim varnostnim dovoljenjem. Poleg tega lahko te osebe podatke SWIFT samo pregledujejo, dostop pa je omejen na strogi podlagi „potrebe vedeti“ v okviru TFTP na analitike, ki sodelujejo v preiskavah terorizma in osebje, zadolženo za tehnično podporo in upravljanje TFTP ter nadzor nad njim.

Omejitev izločanja in uporabe podatkov na preiskave terorizma

TFTP se ne ukvarja z rudarjenjem podatkov ali s katerimkoli drugim algoritmičnim ali avtomatskim izdelovanjem profilov ali računalniškim filtriranjem. Večstopenjski, strogi nadzor je bil vgrajen v TFTP zato, da se omejijo zbrane informacije, zagotovi izločanje in uporaba informacij zgolj za namene boja proti terorizmu ter da se zavaruje zasebnost posameznikov, ki niso povezani s terorizmom ali financiranjem le-tega. Takšni prekrivajoči se zaščitni ukrepi nenehno ožijo in znatno omejujejo uporabo in dostop do finančnih podatkov, s katerimi razpolaga SWIFT v vsakdanjem poslovanju.

Poglavitno je to, da so sodni pozivi, izdani SWIFT-u, skrbno in ozko opredeljeni, da se s tem omeji količina podatkov, posredovanih Finančnemu ministrstvu. SWIFT je dolžan predložiti samo podatke, za katere Finančno ministrstvo meni, da so potrebni v boju proti financiranju terorističnih dejavnosti. To pa temelji na predhodnih analizah, ki so osredotočene na vrste sporočil in zemljepisno lego, kot tudi na predvidene grožnje in izpostavljenost nevarnosti. Poleg tega so iskanja ozko opredeljena, da se čim bolj omeji izločanje sporočil, ki niso pomembna za preiskave terorističnih dejavnosti. Podatki SWIFT se pregledujejo za izločanje samo tistih informacij, ki se nanašajo na določene, že obstoječe preiskave terorističnih dejavnosti. To pomeni, da se morajo za vsako iskanje natančno citirati in evidentirati dokumentirani dokazi, ki podpirajo sum, da je zadetek iskanja povezan s terorizmom ali financiranjem le-tega. Vsako iskanje po podatkih SWIFT v okviru TFTP je poleg tega istočasno zabeleženo in vključuje potrditev o povezavi s terorizmom, ki je potrebna za izvedbo iskanja.

Zaradi omenjenih zaščitnih ukrepov je bil pregledan samo majhen del (tj. veliko manj kot en odstotek) sporočil SWIFT, posredovanih Finančnemu ministrstvu, in to samo zato, ker so sporočila neposredno ustrezala ciljnim, s terorizmom povezanim iskanjem.

Neodvisen nadzor

Poleg opisanega nadzora, ki ga redno opravlja Finančno ministrstvo, TFTP vključuje večkratne dopolnilne stopnje neodvisnega nadzora: predstavniki SWIFT, neodvisna revizorska agencija in drugi neodvisni državni organi, kot tudi Kongres ZDA.

SWIFT in zunanji revizorji še naprej izvajajo neodvisen nadzor nad TFTP na več medsebojno dopolnilnih načinov. Nekaterim predstavnikom SWIFT je bilo podeljeno ustrezno varnostno dovoljenje za stalen dostop do opreme in podatkov ter možnost, da v realnem času in za nazaj spremljajo uporabo podatkov in tako zagotovijo, da se podatki pregledujejo samo za namene boja proti terorizmu. Poleg tega lahko predstavniki SWIFT zaustavijo določeno iskanje in celo izklopijo celoten sistem, če imajo pomisleke.

Zunanji neodvisnih revizorji stalno in redno preverjajo hranjenje in uporabo podatkov SWIFT ter dostop do njih na osnovi skrbno oblikovanih protokolov, v skladu z mednarodnimi revizorskimi standardi. Te revizije vključujejo nadzor nad dostopom in zaščitne ukrepe za računalniški sistem, kot tudi omejitev uporabe podatkov na preiskave terorističnih dejavnosti, kot so opisane zgoraj. Neodvisni revizorji poročajo o svojih zaključkih revizijskemu in finančnemu odboru Sveta direktorjev SWIFT.

Poleg tega so bili po zakonu ZDA različni kongresni odbori večkrat obveščeni o TFTP in njegovih dejavnostih, o tem pa se jih še naprej redno obvešča. TFTP je bil tudi predmet zaslišanja v Kongresu.

TFTP nadzoruje tudi Nadzorni odbor za zasebnost in državljanske svoboščine, ustanovljen na podlagi Zakona o reformi obveščevalne službe in preprečevanju terorizma iz leta 2004. Naloga Odbora je zagotoviti, da se vidiki spoštovanja zasebnosti in državljanskih svoboščin ustrezno upoštevajo pri izvajanju vseh ameriških zakonov, predpisov in politike izvršilne oblasti, ki so povezani s prizadevanji, da se Združene države zavarujejo pred terorizmom. Odbor je odgovoren tudi za pregledovanje prakse oddelkov in organov izvršilne oblasti pri izmenjavi informacij o terorizmu, da preveri, ali se upoštevajo smernice za ustrezno varovanje zasebnosti in državljanskih svoboščin.

Kot je opisano spodaj, se ta obširen in neodvisen nadzor uporablja skupaj z omejevalnim nadzorom nad širjenjem podatkov, ki dodatno omejuje dostop do informacij, pridobljenih iz finančnih evidenc SWIFT, in tako dodatno zavaruje zasebnost.

Širjenje in izmenjava informacij

Mednarodna skupnost je spoznala, da je izmenjava informacij o terorizmu bistvenega pomena. Resolucija Varnostnega sveta ZN 1373 tako poziva vse države, da preučijo, kako poglobiti in pospešiti izmenjavo operativnih informacij o terorizmu in izmenjavati informacije za preprečevanje terorističnih dejanj. Poglavje 6 odredbe 13224 na podoben način zahteva od sekretarja Finančnega ministrstva (in drugih uslužbencev), da si prizadevajo ustrezno sodelovati in se uskladiti z drugimi državami za dosego ciljev odredbe, vključno s preprečevanjem in odpravljanjem terorističnih dejanj, z onemogočanjem financiranja teroristov in opravljanja finančnih storitev za le-te ter z izmenjavo informacij o pridobivanju finančnih sredstev v podporo terorizma. V takšnih okoliščinah se informacije, pridobljene iz podatkov SWIFT, ustrezno izmenjujejo z domačimi in mednarodnimi partnerji. Kot pri ostalih vidikih TFTP je tudi ta izmenjava informacij v skladu z zakonodajo ZDA in je predmet svežnja zaščitnih ukrepov, katerih namen je varovati podatke SWIFT in zasebnost oseb, na katere se morda nanašajo.

Analitiki, ki sodelujejo v boju proti terorizmu in opravljajo iskanja v okviru TFTP, preverjajo ustreznost vseh informacij, ki so bile pripravljene na podlagi iskanja, preden se pripravijo za širitev prek zaščitenih kanalov. Finančno ministrstvo poleg tega igra vlogo vira informacij, ki nadzira morebitno naknadno širjenje informacij, kar pomeni, da noben prejemnik ne sme širiti informacije naprej brez pridobitve izrecnega dovoljenja Finančnega ministrstva. Glede tega je vsako nedovoljeno razkritje informacij, pridobljenih na podlagi TFTP, lahko predmet strogih disciplinskih ukrepov in civilnih ali kazenskih sankcij, to pa velja tudi za vse nedovoljene dostope do podatkov SWIFT.

Informacije, pridobljene iz podatkov SWIFT, se pod strogim nadzorom izmenjujejo z drugimi ameriškimi organi na področju kazenskega pregona in obveščanja ter se uporabljajo izključno za namene preiskav, odkrivanja, preprečevanja in/ali pregona terorizma ali financiranja le-tega ali pa za nadaljnje preiskave in pregone na tem področju. Pooblastitev za takšno izmenjavo temelji na zakonu o nacionalni varnosti, zakonu o reformi obveščevalne službe in preprečevanju terorizma iz leta 2004 in svežnju memorandumov o soglasju ter ustreznih odredbah. Organi prejemniki imajo po zakonu ZDA enake obveznosti do varovanja informacij, pridobljenih iz TFTP, kot Finančno ministrstvo. Pomembno je tudi pripomniti, da se informacije, pridobljene na osnovi TFTP, izmenjujejo z drugimi ameriškimi organi samo za namene ključnih informacij, kar omejuje njihovo uporabo kot pozitiven dokaz v sodnih postopkih. Organi prejemniki v svojih preiskavah uporabljajo lastna, obstoječa pravna pooblastila, to pa vključuje pridobivanje dokumentacije iz drugih virov, ki bi lahko kasneje služila kot dokazno gradivo v sodnem postopku.

Ti drugi državni organi za iste namene izmenjujejo ključne informacije, pridobljene iz podatkov SWIFT, tudi s tujimi sodelujočimi organi, kar od primera do primera odobri Finančno ministrstvo, če je to utemeljeno z vidika nacionalne varnosti in kazenskega pregona. Veliko ključih informacij, pridobljenih na podlagi TFTP, je bilo na splošno posredovanih tujim oblastem, ne da bi bil pri tem TFTP razkrit kot vir teh informacij.

V zvezi z možnostjo posredovanja podatkov SWIFT javnosti Finančno ministrstvo obravnava podatke kot zaupne in občutljive informacije za namene kazenskega pregona in kot poslovno tajnost. Zato Finančno ministrstvo ne omogoča dostopa javnosti do teh podatkov, in tega tudi ne bi storilo, razen če bi bilo to po zakonu obvezno. V primeru upravnega ali sodnega postopka, v katerem tretja stran na osnovi zakona o prostem dostopu do informacij (Freedom of Information Act, FOIA) zahteva podatke iz TFTP, bo Finančno ministrstvo zavzelo stališče, da so takšne evidence izvzete iz obveznosti razkritja po FOIA.

Pravno varstvo

Zaradi restriktivne narave podatkov v posameznem sporočilu SWIFT o transakciji, zaradi omejenega načina dostopa do določenih podatkov SWIFT preko TFTP v okviru že obstoječih preiskav terorističnih dejavnosti in zaradi omejitev posredovanja teh podatkov kot ključnih informacij, je potreba po mehanizmu pravnega varstva v okviru TFTP občutno manjša. Ne glede na to je po zakonu ZDA na voljo ustrezno pravno varstvo v primeru morebitne zlorabe državnih pooblastil.

Glede pravic, ki jih imajo določene fizične osebe v zvezi z uporabo podatkov, in možnosti pravne varnosti zaradi morebitne zlorabe je treba razlikovati med podatki z možnostjo iskanja, ki jih predloži SWIFT, in sporočili, ki so izločena za namene ciljne preiskave terorističnih dejavnosti, ki lahko služijo za osnovo upravne odločbe ali drugega vladnega ukrepa. Podatki, ki jih posreduje SWIFT na osnovi OFAC, so v obliki kopij sporočil o opravljenih finančnih transakcijah, tj. elektronskih kopij poslovnih evidenc, ki jih hrani ameriška izpostava SWIFT v svojem rednem poslovanju. Čeprav so takšni podatki lahko predmet določene obdelave v smislu zelo omejene možnosti iskanja in izločanja podatkov za namene boja proti terorizmu, ki je opisana v tem dokumentu, ne prihaja do nobenega spreminjanja, manipulacije, dodajanja ali črtanja podatkov v posameznih sporočilih o transakcijah, ki se nahajajo v podatkovni bazi z možnostjo iskanja.

Poleg tega je treba ponovno poudariti, da velike večine sporočil o transakcijah, ki jih predloži SWIFT, ne bodo pregledovali niti analitiki, ki sodelujejo v boju proti terorizmu, tako da ti podatki ostanejo nepoznani. V primeru zasebne poizvedbe fizične osebe, da se ugotovi, ali so njeni podatki vključeni v podatkovno bazo, bi bilo treba v skoraj vseh primerih iskati po podatkih, ki se v običajnih operacijah TFTP ne bi nikoli pregledovali. Takšen dostop ne bi bil v skladu z zahtevo TFTP, da mora biti za vsako iskanje že ugotovljena povezava s terorizmom. Sicer pa ne obstaja nobena utemeljitev za „popravek“ informacij, saj pri podatkih v podatkovni bazi z možnostjo iskanja ne pride do spreminjanja, manipulacije ali dodajanja. Poleg tega bi to služilo spreminjanju zaključenih poslovnih evidenc, ki jih s sodnim pozivom zahteva OFAC.

Do dodatne obdelave podatkov posameznega sporočila o transakciji bo prišlo samo pri sorazmerno majhnem številu sporočil, ki predstavljajo neposredne zadetke iskanja za namene preiskave terorističnih dejavnosti, ki so bili izločeni iz podatkovne baze. Ko so podatki enkrat izločeni in so predmet večkratnega nadzora, ki omejuje njihovo uporabo na področje boja proti terorizmu, se po ustreznih upravnih in sodnih postopkih praviloma lahko zahteva pravno varstvo zaradi domnevne zlorabe pri ukrepanju vlade na osnovi omenjene posredovane informacije.

Možnost pravnega varstva se lahko ponazori s primerom upravnega ukrepa, ki ga je na podlagi odredbe 13224 sprejel OFAC, da blokira premoženje na osnovi predpisov o sankcijah proti globalnemu terorizmu. Posameznik lahko od OFAC zahteva, da ponovno preuči njegovo označitev „posebej označenega globalnega terorista,“ tako da ima možnost dokazati, da „okoliščine, ki so privedle do takšne označitve, ne obstajajo več“ in lahko „predloži razloge ali dokaze, ki po njegovem mnenju dokazujejo, da je utemeljitev za takšno označitev nezadostna.“ Poleg tega lahko „posebej označeni globalni terorist“ na podlagi ustreznih določb zakona o upravnem postopku zahteva sodno revizijo odločb zadevnega organa. Takšna upravna in pravna sredstva za zagotovitev pravnega varstva se nanašajo na vse osebe, ki so predmet vladnega sklepa ne glede na nacionalnost.

Obdobje hrambe podatkov

Obdobje hrambe podatkov v okviru boja proti terorizmu (in vseh ostalih informacij) je odvisno od številnih dobro uveljavljenih dejavnikov, kot so pogoji preiskave, veljavni zakon o zastaranju in zakonske omejitve za zahtevke ali pregon. Veljavnost in izvajanje teh in drugih dejavnikov sta različna pri različnih organih in zavisita od narave posebnih nalog in navodil ustreznega organa. Zato je obdobje hrambe za določene vrste podatkov, povezanih s terorizmom, ki jih zbirajo različni organi, odvisno od narave informacije in preiskave, s katero so informacije povezane.

V ameriški državni upravi roke hrambe in odstranitve evidenc organov odobri Uprava za nacionalni arhiv in evidence (National Archives and Records Administration, NARA) na podlagi različnih zakonov in predpisov. Vse evidence, ki nimajo trajne vrednosti, je treba uničiti po določenem obdobju na podlagi obrazloženih upravnih, davčnih in pravnih vrednot. Dejavniki, ki jih NARA upošteva pri odobritvi rokov za hrambo evidenc določenega organa, vključujejo veljavni zakon o zastaranju, zakonske omejitve za zahtevke, možnost goljufije, tveganje sodnega postopka in materialne pravice ter zakone oziroma predpise, ki dodeljujejo ali omejujejo določeno zakonsko pravico.

Glede obdobja hrambe informacij, povezanih s TFTP, je treba ponovno razlikovati med podatki, ki jih predloži SWIFT na podlagi sodnega poziva, in izločenimi podatki, ki lahko služijo za osnovo upravni odločbi ali drugemu vladnemu ukrepu.

Finančno ministrstvo bo poskušalo redno, sicer pa vsaj enkrat letno, identificirati in brisati vse podatke, ki niso bili izločeni in niso potrebni za izvajanje dejavnosti, omenjenih v teh stališčih. Ob upoštevanju rezultatov zgoraj omenjene obvezne analize, bo vse podatke, ki niso bili izločeni in jih je SWIFT posredoval Finančnemu ministrstvu po datumu objave teh stališč, Finančno ministrstvo brisalo najkasneje pet let po datumu prejema. Ob upoštevanju rezultatov zgoraj omenjene obvezne analize, bodo vsi ostali podatki, ki niso bili izločeni, brisani najkasneje pet let po objavi teh stališč.

Izločeni podatki, ki predstavljajo neposredne zadetke s terorizmom povezanega iskanja in so bili predmet večkratnega nadzora zaradi uporabe v boju proti terorizmu, kot je to opisano zgoraj, se hranijo za obdobje, ki je obvezno v posameznih državnih organih glede na njihove konkretne preiskovalne evidence.

Podatki SWIFT, ki so izločeni v okviru TFTP, se lahko na primer uporabijo v preiskavi posameznika za morebitno označitev po predpisih OFAC o sankcijah proti globalnemu terorizmu. Na podlagi rokov za hrambo evidenc, ki jih NARA odobri OFAC-u, bodo informacije, na osnovi katerih je bila sprejeta odločba, za stalno shranjene v obliki pisne evidence, ki potrjuje ukrepanje organa, če je bila izrečena pravnomočna upravna odločba o označitvi posameznika (odločba pa je bila objavljena). Evidenčna kartoteka se hrani za morebitno upravno ali pravosodno revizijo v slučaju, da je označitev izpodbijana, in tudi v podporo nadaljnjih preiskav terorističnih dejavnosti. Če pa je po drugi strani preiskava zaključena brez označitve, so kartoteke preiskave predmet uničenja na kraju samem najkasneje eno leto po zaključku preiskave.

V skladu z zgoraj opisanem pravnem okviru ZDA se obdobje hrambe posredovanih ključnih informacij, pridobljenih na podlagi TFTP, ureja s predpisi in časovnimi razporedi organa prejemnika ali vlade. Vse pridobljene informacije, ki se na primer uporabljajo za pregon v Ministrstvu za pravosodje, so predmet veljavnih obdobij hrambe tega ministrstva.

Tekoče sodelovanje v boju proti terorizmu

TFTP je zelo koristen v boju proti terorizmu po vsem svetu in tudi v Evropi. Vladni organi ZDA bodo še naprej preudarno presojali, ali lahko informacije, pridobljene na podlagi TFTP, prispevajo k preiskavam, preprečevanju, boju in pregonu terorizma oziroma financiranja le-tega v eni ali več držav članic Evropske unije, in bodo v vseh ustreznih primerih te informacije posredovali ustreznim organom na najprimernejši način.

V znak naše zaveze in partnerstva v boju proti svetovnemu terorizmu bo imenovan ugledni Evropejec, ki bo potrjeval, da se program izvaja v skladu s temi stališči in na ta način preverjal varstvo osebnih podatkov, ki izvirajo iz EU. Ugledna osebnost bo predvsem spremljala izvajanje postopkov za brisanje podatkov, ki niso bili izločeni.

Ugledna osebnost mora imeti ustrezne izkušnje in varnostna dovoljenja. Po posvetovanju s Finančnim ministrstvom jo bo imenovala Evropska komisija za dvoleten mandat, ki se lahko podaljša. Pri izvajanju svojih nalog ugledna osebnost ravna popolnoma neodvisno. Pri izvajanju svojih nalog pri nikomer ne išče in od nikogar ne prevzema navodil. Vzdrži se vsakršnega ravnanja, ki ni združljivo z nalogami, ki izhajajo iz tega imenovanja.

Enkrat na leto bo ugledna osebnost v pisni obliki poročala Komisiji o svojih izsledkih in sklepih. Komisija pa bo po potrebi poročala Evropskemu parlamentu in Svetu.

Finančno ministrstvo bo omogočilo ugledni osebnosti dostop, informacije in podatke, ki so potrebni za opravljanje njenih nalog. Ves čas bo delovala v skladu z zakonskimi zahtevami po tajnosti in zaupnosti. O praktičnih podrobnosti se bo dogovorilo s Finančnim ministrstvom.

Poleg tega bo Finančno ministrstvo obveščalo Evropsko unijo o vseh vsebinskih spremembah zaščitnih ukrepov, navedenih v teh stališčih, in o sprejetju vseh zakonov ZDA, ki vsebinsko vplivajo na izjave v teh stališčih.

Finančno ministrstvo si bo prizadevalo. da se ta stališča objavijo v Zveznem registru ZDA in soglaša z njihovo objavo v Uradnem listu Evropske unije.